कलकत्ता हाईकोर्ट ने 36 हजार प्राइमरी स्कूल टीचर्स की नौकरी कैंसिल की, 3 महीने में नई भर्ती के आदेश दिए
Breaking News Headlines Today, Pictures, Videos and More From Dainik Bhaskar (दैनिक भास्कर)  CBSE ने 12वीं बोर्ड परीक्षा के रिजल्ट जारी कर दिए हैं। बोर्ड ने शुक्रवार को रिजल्ट जारी करते हुए बताया कि इस साल परीक्षा में शामिल होने वाले 87.33% बच्चे पास हुए हैं
कलकत्ता हाईकोर्ट ने पश्चिम बंगाल के सरकारी स्कूलों में 36 हजार प्राइमरी स्कूल टीचर की सर्विस खत्म करने का आदेश दिया है। जस्टिस अभिजीत गांगुली की बेंच ने कहा है कि पश्चिम बंगाल प्राथमिक शिक्षा बोर्ड इन खाली पदों को भरने के लिए 3 महीने के अंदर नई भर्तियां करे।
आज की अन्य बड़ी खबरें...
ED का मुंबई-इंदौर में 6 जगह छापा, 91.21 लाख नकद और 250 करोड़ की अवैध प्रॉपर्टी के कागजात जब्त
ED ने पीएमएलए 2002 के तहत दीपक जैन मड्डा और अन्य आरोपियों के खिलाफ मनी लॉन्ड्रिंग मामले में इंदौर (एमपी) और मुंबई (महाराष्ट्र) में 6 परिसरों की तलाशी ली। तलाशी के दौरान 91.21 लाख नकद, 250 करोड़ से ज्यादा की अवैध प्रॉपर्टी और कई आपत्तिजनक दस्तावेज भी बरामद किए हैं।
गर्लफ्रेंड को कॉकपिट में बुलाने वाले पायलट का लाइसेंस 3 महीने के लिए सस्पेंड, एअर इंडिया पर 30 लाख का जुर्माना
DGCA ने गर्लफ्रेंड को कॉकपिट में बुलाने वाले पायलट का लाइसेंस 3 महीने के लिए सस्पेंड कर दिया है। इसके अलावा एअर इंडिया पर 30 लाख का जुर्माना लगाया है। मामले में 27 फरवरी को क्रू मेंबर ने शिकायत की थी। शिकायत के मुताबिक, दुबई से दिल्ली आ रही एअर इंडिया की फ्लाइट में पायलट अपनी गर्लफ्रेंड को कॉकपिट में ले गया। दोनों वहां एक घंटे रहे। पायलट ने क्रू से उसके लिए तकिये मंगवाए और शराब परोसने को कहा। क्रू ने कॉकपिट में शराब परोसने से मना किया तो पायलट भड़क गया और उनके साथ अभद्रता की थी। पढ़ें पूरी खबर...
शाहरूख खान के बेटे को गिरफ्तार करने वाले ऑफिसर के घर CBI का छापा
शाहरुख खान के बेटे आर्यन खान को क्रूज ड्रग्स केस में गिरफ्तार करने वाले मुंबई NCB (नारकोटिक्स ) के पूर्व रीजनल चीफ समीर वानखेड़े के घर CBI ने छापा मारा है। एजेंसी ने मुंबई, दिल्ली, रांची और कानपुर में 29 ठिकानों पर छापेमारी की है। मामले में तीन अन्य लोगों के खिलाफ भी कार्रवाई हो रही है। CBI ने समीर वानखेड़े और अन्य पर क्रूज ड्रग्स केस में भ्रष्टाचार का केस दर्ज किया है। ये छापेमारी उसी केस में की गई है। पूरी खबर पढ़ें...
छत्तीसगढ़ के सुकमा में एनकाउंटर; एक नक्सली ढेर, भारी मात्रा में विस्फोटक बरामद, सर्चिंग जारी
छत्तीसगढ़ के सुकमा जिले में पुलिस और नक्सलियों के बीच मुठभेड़ हुई है। जवानों ने एक माओवादी को ढेर किया है। मारे गए नक्सली के शव को भी बरामद कर लिया गया है। फिलहाल उसकी अभी पहचान नहीं हो पाई है। एनकाउंटर में करीब 4 से 5 नक्सलियों के घायल होने का दावा किया जा रहा है। सुरक्षाबल अभी भी मौके पर ही मौजूद हैं। इलाके की सर्चिंग की जा रही है। मामला जिले के केरलापाल थाना क्षेत्र का है। पूरी खबर पढ़ें...
महाराष्ट्र सरकार ने मुंबई के पूर्व पुलिस कमिश्नर परमबीर सिंह के खिलाफ लगे सभी आरोप हटाए, सस्पेंशन वापस
महाराष्ट्र सरकार ने मुंबई के पूर्व पुलिस कमिश्नर परमबीर सिंह के खिलाफ लगे सभी आरोप हटा लिए हैं। राज्य सरकार ने दिसंबर 2021 में परमबीर सिंह के जारी सस्पेंशन आदेशों को भी वापस ले लिया है। सरकार ने परमबीर सिंह के सस्पेंशन पीरियड को भी ऑन-ड्यूटी माना है। परमबीर सिंह को मार्च 2021 में एंटीलिया बम केस के बाद कमिश्नर पद से हटाया गया था। जांच के दौरान परमबीर सिंह ने तत्कालीन गृहमंत्री अनिल देशमुख पर अवैध वसूली और भ्रष्टाचार के आरोप लगाए थे।
NIA की विशेष कोर्ट ने ट्रेन हमले के आरोपी शाहरुख को 27 मई तक न्यायिक हिरासत में भेजा​​​
केरल के कोच्चि में NIA की विशेष कोर्ट ने कोझीकोड-इलाथुर ट्रेन हमले के आरोपी शाहरुख सैफी को 27 मई तक न्यायिक हिरासत में भेज दिया। इस हमले में तीन लोगों की मौत हो गई थी।
SC ने फिल्म द केरल स्टोरी पर बैन को लेकर पश्चिम बंगाल और तमिलनाडु सरकार को नोटिस जारी किया
सुप्रीम कोर्ट ने फिल्म द केरल स्टोरी पर बैन को लेकर पश्चिम बंगाल और तमिलनाडु सरकार को नोटिस जारी किया है। मामले में अगली सुनवाई बुधवार को होगी। पश्चिम बंगाल सरकार ने फिल्म को बैन कर दिया है। वहीं तमिलनाडु में थिएटर मालिकों ने फिल्म को थिएटर्स में स्क्रीन नहीं करने का फैसला लिया है। इसी मामले को लेकर प्रोड्यूसर्स ने सुप्रीम कोर्ट का रुख किया था। कोर्ट ने पूछा कि फिल्म का प्रदर्शन पूरे देश में किया जा रहा है फिर पश्चिम बंगाल ने फिल्म पर बैन क्यों लगाया?
आगरा में 8000 फीट से कूदा कमांडो, पैराशूट फंसने से मौत; अंधेरे में जंप ट्रेनिंग के दौरान हुआ हादसा
आगरा के मलपुरा ड्रॉपिंग जोन में गुरुवार रात पैरा जंपिंग के दौरान बड़ा हादसा हो गया। हवाई जहाज से जंप के बाद नेवी कमांडो का पैराशूट ड्रॉपिंग जोन से 2 किमी दूर से गुजर रही हाईटेंशन लाइन में फंस गया। इससे कमांडो बुरी तरह से घायल हो गया। आनन-फानन में सेना के जवानों ने घायल कमांडो को मिलिट्री हॉस्पिटल में भर्ती कराया। जहां देर रात इलाज के दौरान कमांडो की मौत हो गई। पूरी खबर यहां पढ़ें...
2008 जयपुर सीरियल बम ब्लास्ट केस, आरोपियों को बरी करने के खिलाफ याचिका पर सुप्रीम कोर्ट सुनवाई को राजी
2008 के जयपुर सीरियल बम ब्लास्ट मामले में आरोपियों को बरी करने के खिलाफ पीड़ित की याचिका पर सुप्रीम कोर्ट सुनवाई के लिए तैयार हो गया है। इस केस में चार आरोपियों को हाईकोर्ट के आदेश के बाद बरी कर दिया गया था। जिसके बाद पीड़ित के परिवार के सदस्यों ने सुप्रीम कोर्ट का रुख किया।
दिल्ली शराब नीति घोटाला मामला; मनीष सिसोदिया की कस्टडी 2 जून तक बढ़ी
दिल्ली के पूर्व डिप्टी CM मनीष सिसोदिया की ज्यूडिशियल कस्टडी 2 जून तक बढ़ा दी गई है। उन्हें शुक्रवार को कोर्ट में पेश किया गया था। इसके पहले CBI के मामले में कोर्ट ने मनीष सिसोदिया की कस्टडी 12 मई तक बढ़ाई थी। दरअसल, CBI शराब नीति केस में अनियमितता की जांच कर रही है। एजेंसी ने 8 घंटे की पूछताछ के बाद 26 फरवरी को सिसोदिया को गिरफ्तार किया था। इसके बाद से वे एजेंसी की हिरासत में हैं।
CBSE 12वीं बोर्ड परीक्षा का रिजल्ट जारी, 87.33% स्टूडेंट पास हुए
CBSE ने 12वीं बोर्ड परीक्षा के रिजल्ट जारी कर दिए हैं। बोर्ड ने शुक्रवार को रिजल्ट जारी करते हुए बताया कि इस साल परीक्षा में शामिल होने वाले 87.33% बच्चे पास हुए हैं। CBSE ने तय किया है कि इस साल रिजल्ट के साथ स्टूडेंट्स की फर्स्ट, सेकेंड और थर्ड डिवीजन की जानकारी नहीं देगा। बेवजह के कॉम्पिटिशन से स्टूडेंट्स को बचाने के लिए इस साल मेरिट लिस्ट भी जारी नहीं की जा रही है। पूरी खबर यहां पढ़ें...
केरल सरकार हॉस्पिटल प्रोटेक्शन बिल में करेगी बदलाव, अस्पताल में डॉक्टर की हत्या के बाद उठाया कदम
केरल सरकार स्वास्थ्यकर्मियों की सुरक्षा के लिए हॉस्पिटल प्रोटेक्शन बिल में जरूरी बदलाव करेगी। बड़े अस्पतालों में पुलिस चेक पोस्ट बनाई जाएगी। आरोपियों और हिंसक बर्ताव वाले लोगों को अस्पताल लाने पर विशेष सुरक्षा व्यवस्था की जाएगी। इसके लिए अगली कैबिनेट मीटिंग में अध्यादेश लाया जाएगा।
दरअसल, 10 मई को केरल में डॉ वंदना दास की अस्पताल में मेडिकल के लिए लाए गए एक आरोपी ने हत्या कर दी थी। जिसके बाद राज्य के डॉक्टर हड़ताल पर चले गए थे। इसलिए अब राज्य सरकार ने बिल में बदलाव करने का फैसला किया है।
PMLA कोर्ट ने सांसद संजय राउत को डिप्लोमैटिक पासपोर्ट रिन्यू करवाने की इजाजत दी 
स्पेशल PMLA कोर्ट ने उद्धव गुट के नेता और सांसद संजय राउत को डिप्लोमैटिक पासपोर्ट रिन्यू करवाने की अनुमति दे दी है। मीडिया रिपोर्ट्स के मताबिक, संजय राउत ने अपने डिप्लोमैटिक पासपोर्ट को रिन्यू करवाने की मांग के लिए अर्जी दाखिल की थी।
मुंबई में युवक की पीट-पीटकर हत्या, 3 आरोपी गिरफ्तार 
मुंबई के वर्ली इलाके में 42 साल के एक व्यक्ति की पीट-पीट कर हत्या कर दी गई। इस मामले में 3 आरोपियों को गिरफ्तार किया गया है। मीडिया रिपोर्ट्स के मुताबिक मृतक की पहचान राजन दास के रूप में हुई है। आरोपियों के नाम सचिन कावंडर, सदा कावंडर और भावेश साल्वे है। बताया जा रहा है कि राजन ने सचिन कावंडर की पत्नी से यौन संबंध बनाने के लिए कहा था, इसी के चलते विवाद हुआ और राजन की हत्या कर दी गई।
जम्मू-कश्मीर पुलिस ने NIA कोर्ट में पांच आतंकियों के सहयोगियों के खिलाफ चार्जशीट दाखिल की
जम्मू-कश्मीर पुलिस ने NIA कोर्ट में पांच आतंकियों के सहयोगियों के खिलाफ गुरुवार को चार्जशीट दाखिल की। मीडिया रिपोर्ट्स के मुताबिक, 20 नवंबर 2022 को ट्राई-जंक्शन नरबल नेशनल हाईवे पर हथियार और गोला-बारूद की बरामदगी हुई थी। इसी मामले मे यह चार्जशीट दाखिल की गई है।
एलन मस्क ट्विटर CEO का पद छोड़ेंगे, महिला को चुना; अब कंपनी के एग्जीक्यूटिव चेयरमैन बनेंगे
एलन मस्क ने गुरुवार देर रात ट्विटर CEO का पद छोड़ने की घोषणा की। उन्होंने एक महिला को कंपनी का नया CEO चुना है। वे अगले 6 हफ्तों में कंपनी से जुड़ जाएंगी। हालांकि, मस्क ने नई CEO के नाम की घोषणा नहीं की है। मस्क ने ट्वीट कर कहा कि वे ट्विटर के एग्जीक्यूटिव चेयरमैन और चीफ टेक्नोलॉजी ऑफिसर बने रहेंगे।
तिहाड़ जेल के 90 से अधिक अफसरों का तबादला
दिल्ली में जेल महानिदेशक ने तिहाड़ जेल के 90 से ज्यादा अधिकारियों का तबादला किया है। गैंगस्टर टिल्लू ताजपुरिया की जेल में हत्या के बाद यह फैसला लिया गया है। एक अधिकारी ने नाम न बताने की शर्त पर कहा है कि जेल महानिदेशक संजय बेनीवाल ने सहायक अधीक्षकों, उपाधीक्षकों, वार्डनों सहित 99 अधिकारियों के तबादले का आदेश दिया है।
UPSC-2024 भर्ती परीक्षा का कैलेंडर जारी
UPSC ने 2024 का परीक्षा कैलेंडर जारी कर दिया है। 2024 में सिविल सेवा (प्रारंभिक) परीक्षा 26 मई और मेन्स परीक्षा 20 सितंबर को होगी। कैलेंडर में CSE, NDA 1 और 2, CDS सहित विभिन्न परीक्षाओं की जानकारी दी गई है। UPSC ने वेबसाइट पर डिटेल्ड कैलेंडर अपलोड किया है।
अमेरिका में 13 साल के लड़के ने पुलिसकर्मी को गोली मारी; जवाबी कार्रवाई में लड़के को भी लगी गोली
अमेरिका के फ्लोरिडा में एक 13 साल के लड़के ने पुलिसकर्मी को गोली मारकर घायल कर दिया। जवाबी कार्रवाई करते हुए पुलिस ने लड़के के पेट और टांग में गोली मारी और उसे पकड़ लिया। फिलहाल, दोनों का अस्पताल में इलाज चल रहा है।
दरअसल, बुधवार शाम को एक लड़का अपने दो साथियों के साथ एक पार्क के पास फायरिंग कर भाग रहा था। पुलिस ने पीछा किया तो उसने पुलिस पर भी हमला कर दिया। पुलिस के मुताबिक, तीनों आरोपियों पर आपराधिक आरोप हैं। गोली चलाने वाले लड़के और उसके एक साथी ने जनवरी में एक कार और हैंडगन भी चुराई थी।
मध्यप्रदेश के कटनी में मालगाड़ी के 4 डिब्बे पटरी से उतरे
मध्यप्रदेश के कटनी में रेलवे स्टेशन के पास मालगाड़ी के 4 डिब्बे पटरी से उतर गए। डिब्बों में सीमेंट की बोरियां रखी हुई थीं। एरिया रेलवे मैनेजर आशीष रावलानी ने बताया कि पास के जिलों से टीम बुलाकर पटरियों को ठीक कर लिया गया है।